## Mazón: “Amb este dictamen la Comunitat Valenciana participarà en l’arribada de fons europeus per a millorar la competitivitat en sectors i tecnologies estratègiques per a la nostra regió”

*** El cap del Consell ha sigut designat ponent del dictamen sobre el Fons de Competitivitat Europeu en la Comissió de Política Econòmica del Comité de les Regions
* Este fons suposarà l’atracció d’inversions i recursos addicionals per a sectors clau com el digital, biotecnologia, descarbonització, salut, seguretat, agricultura avançada o la indústria 4.0, la qual cosa contribuirà a accelerar la transformació del model productiu de la Comunitat**

**València.**

El president de la Generalitat, Carlos Mazón, ha sigut designat ponent per a elaborar un dictamen sobre el Fons de Competitivitat Europeu (ECF) en el marc de la 5a Comissió de Política Econòmica (ECON) del Comité de les Regions.

El cap del Consell ha destacat que “amb este dictamen la Comunitat Valenciana participarà en l’arribada de fons europeus per a millorar la competitivitat en sectors i tecnologies estratègiques per a la nostra regió”.

La Comunitat Valenciana forma part des de febrer de 2025 de la Comissió ECON del Comité de les Regions i exercirà la vicepresidència a partir de 2027. Esta Comissió de Política Econòmica és una de les comissions temàtiques internes del Comité que prepara els dictàmens relatius a qüestions econòmiques, competitivitat, inversió, innovació, o creixement econòmic regional.

En este sentit, el president ha assenyalat que “el Consell sempre ha apostat per una major involucració a escala europea en estes qüestions en les quals poder defendre els interessos sectorials de la Comunitat i aportar una experiència tangible atés el potencial industrial i alta competitivitat del nostre territori”.

Carlos Mazón ha remarcat el paper de la Generalitat com a facilitadora de l’activitat empresarial “agilitzant tràmits i simplificant la burocràcia” i ha ressaltat que un dels principals objectius d’este Consell és “impulsar els nostres sectors productius fomentant la sostenibilitat, la mamprenedoria, la ciència i l’atracció d’inversions per a atraure el talent i crear ocupació”.

**Dictamen sobre el Fons de Competitivitat Europeu**

Este dictamen oferix una oportunitat perquè els governs de les regions de la UE puguen influir en la presa de decisions sobre l’arribada d’inversions i en la millora de la competitivitat dels seus territoris.

L’ECF és una proposta de regulació presentada per la Comissió Europea l’objectiu de la qual és consolidar i reordenar els instruments de finançament existents del pressupost comunitari en una estructura integrada, per a actuar com a ferramenta d’inversió estratègica i així reforçar la competitivitat europea en sectors crítics i tecnologies clau.

D’esta manera, consolida 14 instruments de finançament en un sol marc sobre àmbits prioritaris com el lideratge digital, la descarbonització, la salut i la biotecnologia, o la seguretat. Este disseny fa indispensable que les regions tinguen veu en la seua governança i implementació.

La posada en marxa d’este fons suposarà l’atracció d’inversions i recursos addicionals per als sectors estratègics valencians, com el digital, la biotecnologia, l’agricultura avançada o la indústria 4.0, la qual cosa ajudarà a accelerar la transformació del model productiu valencià.

Així mateix, pot contribuir a la competitivitat regional davant d’altres regions europees, reduint bretxes estructurals, per exemple, entre zones més urbanitzades i zones més rurals o menys desenrotllades.

Fecha: 27/09/2025